钦定古今图书集成/理学汇编/文学典/第122卷 > 《上杨相公启》刘太真
## 钦定古今图书集成/理学汇编/文学典/第122卷 > 《上杨相公启》刘太真

太真启，“前者曲蒙处分，今献所学旧文。伏念早年僻
居江介，泛窥经典，莫究宗源。天宝中，尝遇故扬州功
曹兰陵萧君，语及文学，许相师授，而家贫世乱，不克
终之。其后从役外府，所用寡细，虽抱宿心，无因警发。
虽欲奔前贤之墙宇，揖作者之风度，涉隅角而辄滞，
望端倪而自失。常有一言适至理，一章逸遗恨，窃怀”
耻愧，不觉淹久。以深稽命之罪，宁负厚颜之愧？谨上
近所记录三十馀章，及复内省，惭惶汗流。伏惟相公
秉人文以作相，敷天纵之盛美；发六籍以立言，极三
才之奥义。协赞一德，化成群有，悬衡而制其轻重，操
绳而审其曲直。小人既无学术，又无材用，形神低悴年鬓颓老。又念顷日曾霑引问，击蒙而恒失所对，庸
劣而竟无上补。今复以此昧尘明鉴，相公假为之纳
其瑕秽，小人不亦自重其嫌斥乎？向使强仕之间，获
趋门馆，荷深仁於哲匠，被君子之善诱，虽其顽鲁，或
有庶几之道焉。今过五十，已加其四，学之已困，力又
不足。遇伯乐而反恶于长鸣，视姬姜而自退其陋质，
抑小人之命也。不敢多言，谨启。